PATVIRTINTA

Molėtų rajono savivaldybės administracijos direktoriaus

2022 m. gruodžio 15 d.

įsakymu Nr. B6-1430

**MOLĖTŲ RAJONO SAVIVALDYBĖS ADMINISTRACIJOS LOBISTINĖS VEIKLOS PRIEŽIŪROS TVARKOS APRAŠAS**

**I SKYRIUS**

**bendrosios nuostatos**

1. Molėtų rajono savivaldybės administracijos lobistinės veiklos priežiūros tvarkos aprašas (toliau – Tvarkos aprašas) nustato Molėtų rajono savivaldybės administracijos (toliau – Administracija) valstybės tarnautojų ir darbuotojų, dirbančių pagal darbo sutartis (toliau – Darbuotojai), kurie pagal jiems suteiktas pareigines funkcijas dalyvauja rengiant, svarstant teisės aktų projektus ir juos priimant, atžvilgiu vykdytos lobistinės veiklos deklaravimo bei priežiūros Administracijoje tvarką.

2. Tvarkos aprašas parengtas vadovaujantis Lietuvos Respublikos lobistinės veiklos įstatymu (toliau – LVĮ), Lietuvos Respublikos Vyriausiosios tarnybinės etikos komisijos (toliau – VTEK) įstatymu. Tvarkos apraše vartojamos sąvokos atitinka LVĮ 2 straipsnyje apibrėžtas sąvokas.

**II SKYRIUS**

**VALSTYBĖS TARNAUTOJŲ IR DARBUOTOJŲ ATŽVILGIU VYKDYTOS LOBISTINĖS VEIKLOS DEKLARAVIMAS**

1. Valstybės tarnautojų ir darbuotojų atžvilgiu vykdytą lobistinę veiklą LVĮ ir Tvarkos aprašo nustatyta tvarka privalo deklaruoti valstybės tarnautojai ir darbuotojai, kurie pagal jiems suteiktas pareigines funkcijas dalyvauja rengiant, svarstant teisės aktų projektus ir juos priimant (toliau – Deklaruojantis asmuo), išskyrus LVĮ 5 straipsnio 3 dalyje nurodytus valstybės tarnautojus, kurie jų atžvilgiu vykdytą lobistinę veiklą deklaruoja LVĮ ir VTEK nustatyta tvarka.
2. Deklaruojantis asmuo privalo deklaruoti jo atžvilgiu vykdytą lobistinę veiklą dėl kiekvieno teisės akto projekto ne vėliau kaip per septynias dienas nuo lobistinės veiklos dėl konkretaus teisės akto projekto pradžios (žodinio ar rašytinio (taip pat ir elektroninėmis priemonėmis) teisės akto projekto nuostatų aptarimo su lobistu).
3. Deklaruojantis asmuo, deklaruodamas jo atžvilgiu vykdytą lobistinę veiklą, užpildo valstybės tarnautojo ir darbuotojo, kurio atžvilgiu vykdyta lobistinė veikla, deklaraciją (priedas) (toliau – Deklaracija) ir šią Deklaraciją per dokumentų valdymo sistemą pateikia susipažinti tiesioginiam vadovui ir Administracijos vyriausiajam specialistui, atsakingam už korupcijai atsparios aplinkos kūrimą (toliau – Vyriausiasis specialistas).
4. Vyriausiasis specialistas, gavęs Deklaraciją, ne vėliau kaip kitą darbo dieną ją užregistruoja dokumentų valdymo sistemoje ir įdeda į bylą, skirtą Deklaracijų saugojimui. Jei Deklaruojančiam asmeniui nežinoma visa informacija, kuri turi būti nurodoma Deklaracijoje, Deklaruojantis asmuo turi nurodyti tik tą informacija, kuri jam yra žinoma ir (arba) viešai skelbiama VTEK interneto svetainėje skelbiamų lobistų sąraše.
5. Lobistine veikla nėra laikoma veikla, nurodyta LVĮ 7 straipsnyje, taip pat remiantis Rekomendacinėse gairėse dėl lobistinės veiklos ir įtakos teisėkūrai, patvirtintose Vyriausiosios tarnybinės etikos komisijos 2021 m. gegužės 5 d. sprendimu KS-192, pateiktais išaiškinimais.

**III SKYRIUS**

**VALSTYBĖS TARNAUTOJŲ IR DARBUOTOJŲ, KURIEMS LOBISTINE VEIKLA SIEKIAMA DARYTI ĮTAKĄ, PAREIGOS**

1. Valstybės tarnautojai ir darbuotojai, kuriems lobistine veikla siekiama daryti įtaką, privalo sudaryti sąlygas lobistams įgyvendinti LVĮ 4 straipsnio 1 dalyje nustatytas teises, nevaržyti teisėtos lobistų veiklos ir leisti jiems nekliudomai įgyvendinti lobistines veiklos užsakovų, lobistinės veiklos naudos gavėjų teisėtus interesus, taip pat sudaryti sąlygas VTEK atlikti įstatymuose nustatytas lobistinės veiklos priežiūros funkcijas.
2. Valstybės tarnautojams ir darbuotojams, kuriems lobistine veikla siekiama daryti įtaką, draudžiama iš lobistų priimti dovanas ar kitokį atlygį. Valstybės tarnautojai ar darbuotojai apie bandymą teikti dovanas ar kitokį atlygį už priimtą ar nepriimtą teisės aktą, administracinį sprendimą, apie neteisėtą lobistinę veiklą (pvz.: lobistinę veiklą vykdo į lobistų sąrašą neįrašytas asmuo, lobistas vienu metu atstovauja priešingų interesų turintiems lobistinės veiklos užsakovams ir kt.), lobisto pažadus atsilyginti nedelsdami privalo pranešti VTEK elektroniniu paštu vtek@vtek.lt.
3. Valstybės tarnautojai ir darbuotojai, kuriems lobistine veikla siekiama daryti įtaką, turi:
   1. įsitikinti, kad asmuo, kuris siekia daryti įtaką dėl teisės aktų priėmimo arba nepriėmimo, yra įrašytas į lobistų sąrašą;
   2. laiku ir tinkamai deklaruoti jų atžvilgiu vykdomą lobistinę veiklą;
   3. išsiaiškinti lobistinės veiklos užsakovą, lobistinės veiklos naudos gavėją ir konkretų norimą priimti arba nepriimti teisės akto projektą, papildomą informaciją;
   4. informuoti žodžiu ar elektroniniu paštu savo tiesioginį vadovą apie kiekvieną planuojamą susitikimą su lobistu ir susitikti su lobistu tik gavus tiesioginio vadovo leidimą. Pasibaigus susitikimui, pateikti tiesioginiam vadovui informaciją apie įvykusį pokalbį;
   5. priimti kvietimus į lobistų organizuojamus renginius tik įvertinus, ar toks susitikimas nesukels interesų konflikto rizikos ir nekels abejonių dėl Administracijos veiklos skaidrumo;
   6. atsisakyti lobistų asmeninių kvietimų susitikti su lobistais, lobistinės veiklos užsakovais, lobistinės veiklos naudos gavėjais ir jų atstovais po darbo valandų neoficialioje aplinkoje (pvz., kavinėse, restoranuose ar kt.);
   7. pateikti lobistui informaciją, kurios jis prašo, kurią jis turi teisę gauti ir kuri numatyta Lietuvos Respublikos lobistinės veiklos įstatymo 4 straipsnio 1 dalyje, laikantis Lietuvos Respublikos teisės gauti informaciją iš valstybės ir savivaldybių institucijų ir įstaigų įstatyme nustatytos tvarkos terminų;
   8. esant poreikiui kviesti lobistą dalyvauti rengiamuose susitikimuose, posėdžiuose, pasitarimuose dėl teisės akto projekto;
   9. teikti informaciją lobistui tik turint įgaliojimą tai daryti ir laikantis asmens duomenų ir konfidencialumo apsaugos reikalavimų.
4. Darbuotojai lobistų kreipimąsi nagrinėja Asmenų prašymų ir skundų nagrinėjimo viešojo administravimo subjektuose taisyklėse, patvirtintose Lietuvos Respublikos Vyriausybės 2007 m. rugpjūčio 22 d. nutarimu Nr. 875 „Dėl Asmenų prašymų ir skundų nagrinėjimo viešojo administravimo subjektuose taisyklių patvirtinimo“ (su visais vėlesniais pakeitimais), nustatyta tvarka.
5. Valstybės tarnautojas ar darbuotojas, gavęs nagrinėti asmens pasirašytą rašytinį (taip pat elektroninėmis priemonėmis pasirašytą elektroniniu parašu) kreipimąsi dėl Administracijai priskirtino teisės akto (ar jo pakeitimo) priėmimo arba nepriėmimo, patikrina, ar kreipimasis atitinka lobistinės veiklos, apibrėžtos LVĮ, požymius
6. Valstybės tarnautojas ar darbuotojas patikrinęs, kad asmens kreipimasis neatitinka LVĮ nustatytų lobistinės veiklos požymių, turi informuoti VTEK elektroniniu paštu.
7. Lobistui, kurio kreipimasis atitinka visus LVĮ nurodytus lobistinės veiklos požymius, sudaroma galimybė įgyvendinti LVĮ 4 straipsnio 1 dalyje nurodytas teises.

**IV SKYRIUS**

**VALSTYBĖS TARNAUTOJŲ IR DARBUOTOJŲ ATŽVILGIŲ VYKDYTOS LOBISTINĖS VEIKLOS DEKLARAVIMO KONTROLĖ**

15. Tvarkos aprašo nuostatų laikymąsi Administracijoje kontroliuoja vyriausiasis specialistas, atsakingas už korupcijai atsparios aplinkos kūrimą, kuris:

15.1. prižiūri, ar Deklaruojantys asmenys laiku ir tinkamai pateikė Deklaracijas;

15.2. konsultuoja valstybės tarnautojus ir darbuotojus dėl Deklaracijų pildymo ir pateikimo;

15.3. tikrina pateiktas Deklaracijas ir nustatęs trūkumų – netikslumų, kilus abejonių dėl nurodytos informacijos tikrumo – ne vėliau nei kitą darbo dieną po Deklaracijos gavimo dienos tarnybiniu elektroniniu paštu nurodo juos Deklaruojančiam asmeniui, nurodydamas terminą trūkumams pašalinti ir patikslintai Deklaracijai pateikti;

15.4. informuoja Deklaruojantį asmenį apie Tvarkos apraše jam nustatytas pareigas, jeigu yra gauta pagrįstos informacijos apie tai, kad Deklaruojantis asmuo nesilaiko ar netinkamai laikosi Tvarkos aprašo nuostatų;

15.5. teikia VTEK informaciją jos prašymu apie Deklaruojančių asmenų deklaruotą jų atžvilgiu vykdytą lobistinę veiklą;

15.6. konsultuojasi su VTEK dėl tinkamo, laiku atliekamo ir proporcingo LVĮ įgyvendinimo Administracijoje;

15.7. kreipiasi į VTEK, jeigu yra gauta pagrįstos informacijos, kad galimai buvo pažeistos LVĮ nuostatos.

16. Lobistinė veikla yra neteisėta, jeigu:

16.1. lobistas nedeklaruoja lobistinės veiklos LVĮ nustatyta tvarka;

16.2. lobistinę veiklą vykdo į lobistų sąrašą neįrašytas asmuo.

**V SKYRIUS**

**BAIGIAMOSIOS NUOSTATOS**

17. Deklaracijoje pateikti asmens duomenys Lietuvos Respublikos lobistinės veiklos įstatymo nuostatų įgyvendinimo ir vidaus administravimo (dokumentų valdymo) tikslais tvarkomi laikantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatymo reikalavimų.

18. Deklaruojančių asmenų užpildytos Deklaracijos viešai neskelbiamos. Su Deklaruojančių asmenų užpildytomis Deklaracijomis, be šių asmenų tiesioginių vadovų, taip pat turi teisę susipažinti ir tikrinti pateiktus duomenis Administracijos direktorius, vyriausiasis specialistas, savo funkcijų, nustatytų Lietuvos Respublikos lobistinės veiklos įstatyme, vykdymo tikslu. Su Deklaracijomis susipažinę asmenys turi užtikrinti šių Deklaracijų duomenų konfidencialumą.

19. Už Deklaracijos nepateikimą, pavėluotą Deklaracijos pateikimą, neteisingą deklaruotinų duomenų pateikimą arba deklaruotinų duomenų nepateikimą (išskyrus atvejus, kai Deklaruojantis asmuo dėl objektyvių priežasčių nežino šių duomenų) teisės aktų nustatyta tvarka atsako Deklaruojantis asmuo.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| Molėtų rajono savivaldybės administracijos lobistinės veiklos priežiūros tvarkos aprašo |
| priedas |

**(Deklaracijos forma)**

**VALSTYBĖS TARNAUTOJO AR DARBUOTOJO, KURIO ATŽVILGIU VYKDYTA LOBISTINĖ VEIKLA, DEKLARACIJA**

20..... m................... d. Nr.

|  |  |
| --- | --- |
| Deklaracijos pateikimo data |  |
| Lobistinės veiklos pradžios data |  |
| Valstybės tarnautojo ar darbuotojo, kurio atžvilgiu vykdyta lobistinė veikla |  |
| Vardas ir pavardė |  |
| Darbovietė |  |
| Pareigos |  |
| Elektroninio pašto adresas |  |
| Teisės aktas ar teisės akto projektas |  |
| Pavadinimas |  |
| Ar pateiktas konkretus teisės aktas | Taip / Ne |
| Ar buvo siūloma inicijuoti teisės akto projekto svarstymą | Taip / Ne |
| Lobistas, užsakovas ir naudos gavėjas |  |
| Lobisto vardas, pavardė ar pavadinimas |  |
| Lobisto (juridinio asmens) atstovas |  |
| Lobisto elektroninio pašto adresas |  |
| Lobistinės veiklos užsakovas |  |
| Lobistinės veiklos naudos gavėjas |  |

­­­­­­­­­­­­­­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_